Yksinhuoltajien ja Yhteishuoltajien Liitto ry
Paasivuorenkatu 5 A 5 krs
00530 Helsinki
09 147 215 
www.yyl.fi

LAUSUNTO 

LAPSIKAAPPAUSTA KOSKEVA RANGAISTUSSÄÄNNÖS

Yksinhuoltajien ja yhteishuoltajien liitto puoltaa voimakkaasti ehdotusta kiristää rangaistusta lapsikaappauksesta. Säätämällä enintään kahden vuoden vankeusrangaistus mahdollistuu etsintäkuuluttaminen kansainvälisessä Schengenin tietojärjestelmässä. Ilman etsintäkuulutusta ja rajaviranomaisten yhteistyötä on kaappaajan matkaa mahdotonta pysäyttää.

Yksinhuoltajien ja Yhteishuoltajien Liitto ry pitää oikeusministeriön huomiota teonkuvauksen lakialoitetta tarkemmasta harkinnasta oikeana. On valitettavan yleistä, että pitkään eron jälkeenkin vanhempien välit ovat huonot ja esiintyy kiusaamista osapuolten kesken. Pyrkiminen passin epäämiseen ja lomamatkan estämiseen on tavallista. On estettävä tilanne, jossa lapsensa lomamatkalle ulkomaille vienyt joutuu syytteeseen kansainvälisestä lapsikaappauksesta. 

Lapsen omavaltainen huostaanotto kotimaassa on jo kriminalisoitu. Sen rangaistavuutta ei pidä lisätä, onhan teon taustalla valitettavan usein erittäin ongelmallinen perhetilanne. Tekoon syyllistyvä vanhempi arvioi joskus lasten ja oman turvallisuutensa vaativan huostaanottoa rangaistuksen uhasta huolimatta. Lapset ovat kuitenkin koko ajan suomalaisen viranomaisvalvonnan alla ja palautettavissa toiselle vanhemmalleen, eikä heille myöskään synny vastaavaa henkisen ja fyysisen turvallisuuden uhkaa kuin kaapattaessa ulkomaille.  

Lapsen kaappaaminen avio- tai avoeron jälkeen lähetettäväksi sukulaisten kulttuuripiiriin toiseen maahan vastoin toisen vanhemman suostumusta on myös luettava kansainväliseksi lapsikaappaukseksi vaikka teon järjestävä vanhempi näennäisesti ei siihen itse syyllistyisi vaan jäisi Suomeen. 

Helsingissä 22.4.2005
Yksinhuoltajien ja Yhteishuoltajien Liitto ry:n puolesta

Inka Kanerva
Toiminnanjohtaja